khistorydata/jeongjo-sjw-relations huggingface dataset:
정조 2년
藥房都提調臣徐命善。提調臣具允鈺。同副承旨臣沈有鎭啓曰。日吉辰良。大禮順成。臣民慶忭。曷有其極。伏未審夜間。聖體。若何。王大妃殿氣候。何如。惠慶宮氣候。何如。臣等不任區區憂慮。敢來問安。答曰。知道。慈殿慈宮氣候一樣矣。下敎曰。入侍。宜矣。
정조 2년
徐有防。以都摠府言啓曰。今日入直內三廳。武兼禁軍及軍兵等。當爲中日習射。而嘉禮相値。不得爲之之意。敢啓。傳曰。知道。
정조 2년
沈有鎭。以訓鍊都監言啓曰。今此嘉禮時。武藝別監一百人。依啓下單子。木布各一疋分給之意。敢啓。傳曰。知道。
정조 2년
又以兵曹言啓曰。卽接南所衛將牒報。則丹鳳門東邊宮墻三間許。因雨頹落云。令紫門監。爲先把子圍排。急速修築。而西營入直禁衛軍二十名除出。限修築間各別守直之意。敢啓。傳曰。知道。
정조 2년
又以兵曹言啓曰。卽接南所衛將牒報。則丹鳳門東邊宮墻五間許。因雨頹落云。令紫門監爲先把子圍排。急速修築。而西營入直禁衛軍二十名除出。限修築間。各別守直之意。敢啓。傳曰。知道。
정조 2년
戊戌六月二十八日巳時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。兵判近來不爲入來。何故而然也。國榮曰。聞以向日宣薦事。尙此爲引。悚惶不得入來云矣。上曰。其時下敎。不過一時飭勵。則何必過引乎。國榮曰。其所爲引。頗涉過矣。上曰。一雨成霖。想必害穀。民事誠爲可悶矣。國榮曰。姑不至大段爲害。而一兩日內。若未開霽。則有傷農之慮矣。上曰。今日行朝見禮。而予心一倍愴感矣。國榮曰。撫念疇昔。聖懷安得不然。而臣民之忭祝。尤爲切至矣。命退去。諸臣以次出。
정조 2년
行都承旨洪國榮宿衛所直。行左承旨鄭民始坐。右承旨徐有防坐直。左副承旨李鎭衡坐直。右副承旨李在學坐。同副承旨沈有鎭坐。注書柳孟養藥院直鄭東浚仕直。事變假注書林雲喆仕。
정조 2년
傳于沈有鎭曰。禮房方有實𧏮。姑令調理察任。左副承旨李鎭衡換房。卽爲牌招齋宿。
정조 2년
傳于李在學曰。左承旨入侍。
정조 2년
傳于鄭民始曰。政官牌招開政。加資下批。
정조 2년
有政。吏批。判書李重祜式暇。參判金熤牌不進。參議李義翊進。同副承旨沈有鎭進。啓曰。判書李重祜式暇。參判金熤牌招不進。小臣獨政未安。何以爲之。敢稟。傳曰。只出緊任。以盧廷尹爲監察。李崇祜爲安邊府使。承文副正字單柳橚。分兵曹參議吳載紹。參知林蓍喆。正郞金翊休。佐郞李柱延。以上減下。軍資正宋煥喆通訓今加通政。加資事承傳。義州府尹具㢞。
정조 2년
傳于徐有防曰。諸承旨持公事入侍。
정조 2년
鄭民始。以禮曹言啓曰。卽接顯陵參奉所報。則今番大雨。本陵王后陵上曲墻卯乙方。以周尺十尺餘。今日寅時量頹圮云。陵上曲墻。有此頹圮之患。不可無慰安之擧。慰安祭不卜日。來閏六月初一日設行。依前例本曹堂上郞廳。進去奉審後。稟處。何如。傳曰。允。
정조 2년
又以禮曹言啓曰。卽接宗廟署所報。則今番潦雨。宗廟正殿西門北邊內墻四間許。永寧殿南神門西邊內墻五間許頹圮云。正殿至近之地。有此頹圮之患。不可無慰安之擧。慰安祭不卜日。來閏六月初一日設行。有頉處。待晴擇日修改。而宗廟慰安祭。則同日朔祭兼行。何如。傳曰。允。
정조 2년
又以掌樂院郞廳。以提調意啓曰。前導樂工。令本院施賞後草記事。命下矣。依傳敎。執拍典樂金大健木二疋。樂工黃泰云等十八名。木一名式。施賞之意。敢啓。傳曰。知道。
정조 2년
又以司饔院官員。以都提調提調意啓曰。行盃抄奴熟手。令本院施賞事。命下矣。依傳敎。抄奴福景等十名。熟手李德容等二十名。施賞之意。敢啓。傳曰。知道。
정조 2년
又以吏批言啓曰。禮曹正郞南鶴聞。加資事。命下矣。雖已資窮。未經準職。何以爲之。敢稟。傳曰。準職。
정조 2년
又以吏曹言啓曰。今此景慕宮朔祭大祝。前校理嚴思晩塡差。而時無職名。令該曹口傳付軍職。何如。傳曰。允。
정조 2년
徐有防。以兵曹言啓曰。卽接東道參軍牒報。則御營廳所授二間水門南邊近處體城四間許頹落云。令繕工監爲先把子圍排。分授軍門。急速修築。而把守軍兵。亦令該軍門量宜定送。限修築間。各別守直之意。分付。何如。傳曰。允。
정조 2년
又以兵曹言啓曰。卽接東道參軍牒報。則御營廳所授惠化門北邊鷹峯近處體城四間許頹落云。令繕工監爲先把子圍排。分授軍門。急速修築。而把守軍兵。亦令該軍門量宜定送。限修築間。各別守直之意。分付。何如。傳曰。允。
정조 2년
又以禁衛營言啓曰。因兵曹草記。本營字內丹鳳門東邊宮墻頹落處。西營入直軍二十名除出把守事。定送矣。又因兵曹草記。同近處宮墻五間許頹落處。把守定送。限修築間。晝夜輪回守直。而西營入直軍。所餘不多。宮墻外巡邏難以推移。出番鄕軍二十名定送。使之輪回守直之意。敢啓。傳曰。知道。
정조 2년
又以御營廳言啓曰。本廳字內惠化門北邊鷹峯近處體城四間許頹毁處。令分授軍門。急速修築。把守軍亦令該軍門。多數定送。嚴加守直事。自兵曹草記矣。修築則卽當擧行。而本廳將校。率領鄕軍二十名。限修築間。輪回守直之意。敢啓。傳曰。知道。
정조 2년
又以御營廳言啓曰。本廳字內二間水門南邊近處體城四間許頹毁處。令分授軍門。急速修築。把守軍亦令該軍門。多數定送。嚴加守直事。自兵曹草記矣。修築則卽當擧行。而本廳將校。率領鄕軍二十名。限修築間。晝夜輪回守直之意。敢啓。傳曰。知道。
정조 2년
戊戌六月二十九日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。霖雨夬晴。農事可幸。國榮曰。今番之雨稍過多。而僅免傷穀。極爲萬幸矣。上曰。都政何間當爲之云乎。國榮曰。近來連因朝家之多事。未暇言及於此。故姑無所聞矣。上曰。都政之尙此遲滯。似緣兵判之引入矣。國榮曰。兵曹取才等事了當然後。卽爲擇日擧行。而兵判尙此引嫌。故凡諸擧行。未得爲之云矣。命退去。諸臣以次出。
정조 2년
戊戌六月二十九日酉時。上御誠正閣。左副承旨入侍時。左副承旨李鎭衡。記事官鄭東浚徐龍輔金勉柱。以次進伏訖。上命讀公事。鎭衡讀奏。仍命書判付訖。命退。諸臣以次退出。
정조 2년
戊戌六月二十九日酉時。上御誠正閣。諸承旨持公事入侍時。行都承旨洪國榮。行左承旨鄭民始。右承旨徐有防。記事官鄭東浚徐龍輔金勉柱。以次進伏訖。上命讀各道雨澤農形狀啓。國榮等讀奏訖。又命讀禁府公事。有防讀奏訖。仍命書判付訖。命退。諸臣以次退出。
정조 2년
行都承旨洪國榮藥院直。行左承旨鄭民始病。右承旨徐有防坐。左副承旨李鎭衡坐。右副承旨李在學坐直。同副承旨沈有鎭坐直。注書柳孟養病鄭東浚病。假注書李兢淵藥院直李集斗仕直。事變假注書林雲喆仕。
정조 2년
李在學啓曰。合辭方張之時。兩司無詣臺之員。事甚未安。除在外陳疏入啓外。未肅拜呈告人員。竝卽牌招。何如。傳曰。允。
정조 2년
又啓曰。大司憲趙時俊呈辭。執義兪彦鏶在外。掌令金鍾厚在外。尹弼秉傳旨未下。持平李敬一傳旨未下。李殷模呈辭。以監察茶時之意。敢啓。傳曰。知道。
정조 2년
沈有鎭啓曰。卽伏見東萊府使林鼎遠狀啓。則漂民領來差倭書契別幅謄本一度及路引一度上送云。而其中路引一度。不爲上來。原狀啓係是邊情。故玆以捧入。而該府使不謹封啓。誠極未安。推考警責。路引則催促上送之意。分付。何如。傳曰。允。
정조 2년
注書柳孟養病。代李兢淵爲假注書。
정조 2년
注書鄭東浚病。代李集斗爲假注書。
정조 2년
傳于李鎭衡曰。禮房承旨馳詣宗廟永寧殿奉審。諸執事進排官摘奸。修改處一體奉審。
정조 2년
李鎭衡。以弘文館言啓曰。本館下番修撰臣黃昇源。以實錄廳郞廳。今日晝仕出去。而每每草記。事涉煩瀆。今後則除草記往來之意。敢啓。傳曰。知道。
정조 2년
李鎭衡。以實錄廳郞廳。以摠裁官意啓曰。本廳移設於龍虎營事。旣已筵稟矣。時政記移安日字。令日官推擇。則來閏六月初一日爲吉云。以此日擧行之意。敢啓。傳曰。知道。
정조 2년
李在學。以義禁府言啓曰。時囚罪人鄭澤孚。所坐甚重。不可循例拿問。捧口招以入之意。敢啓。傳曰。知道。
정조 2년
又以兵曹言啓曰。卽接南所衛將牒報。則丹鳳門東邊宮墻四間許。因雨頹落云。令紫門監爲先把子圍排。急速修築。而西營入直禁衛軍二十名除出。限修築間。各別守直之意。敢啓。傳曰。知道。
정조 2년
又以兵曹言啓曰。卽接建禮堂守直內官牒報。則集春門東邊宮墻三間許。因雨頹落云。令紫門監爲先把子圍排。急速修築。而集春營入直砲手二十名除出。限修築間。各別守直之意。敢啓。傳曰。知道。
정조 2년
又以禁衛營言啓曰。因兵曹草記。本營字內。丹鳳門東邊宮墻四間許頹落處。把守定送。而西營入直軍二十名。前因兵曹草記。已爲除出把守矣。所餘不多。宮墻外巡邏。難以推移。以出番鄕軍二十名定送。限修築間。使之晝夜輪回守直之意。敢啓。傳曰。知道。
정조 2년
正言洪履健疏曰。伏以祔禮已過。縟儀荐擧。臣民慨廓之餘。繼切慶忭之忱。仍伏念臣前後居臺。非止一再。而學甚鹵莽。言且巽軟。孤恩瘝職。亦已多矣。曩叨憲任。自致顚沛。病違恩召。飭敎備至。謄傳合辭。臺評繼發。滿心悚恧。惟大何是俟。不料包容之德。竟降鞶遞之命。雖臣自謀。何以加此。且惶且感。不知所以措躬也。曾未幾何。又伏承薇垣除旨。噫。今日卽三司諸臣。味血叫閽之時也。義重沐浴。何敢言私。而第向來人言。旣嚴且峻。所請則譴削之典也。所論則懲討不嚴也。今若以時月之稍久。而自同平人。抗顔復入於言地。則廉防之壞損。已無餘地。臺閣之貽羞。實非細故。百計思量。承膺無路。一味違傲。罪戾徒積。到此踪地。已極窮蹙。而目下情私。亦有萬萬難强者。臣母素患關膈。便成沈痼。每當寒熱。發作如期矣。近爲暑霍所中。勺水之不得下咽。已五六日矣。元氣澌敗。已無餘地。諸般症勢。萬分危劇。藥餌無效。轉側須人。臣終解之身。左右扶將。焦遑罔措。實無頃刻離捨之勢。玆敢略入文字。仰瀆崇聽。伏乞聖明。俯賜諒察。亟削臣見帶之職。仍治臣逋慢之罪。以安私分。以便救護。不勝幸甚。答曰。省疏具悉。爾其勿辭。救護母病。
정조 2년
戊戌六月三十日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。命讀公事。國榮讀奏。國榮曰。向日朴師訥之敦寧都正除授時。以敦寧在外許遞下敎。而其後聞之。則初無在外之事云。朝家政令。似涉苟且矣。上曰。其時予誤聽在外而有是敎矣。國榮曰。傳敎一下。難以更收。此後則更加詳審下敎。好矣。上曰。今日次對何爲頉稟乎。國榮曰。別無時急公事。故不爲來會矣。上曰。湯劑多日間斷。故氣度頗有損節。今日則煎進。可也。命退去。諸臣以次出。
정조 2년
戊戌六月三十日戌時。上御誠正閣。藥房副提調。持湯劑入侍時。副提調洪國榮。假注書李兢淵。記事官徐龍輔金勉柱。醫官慶絢。以次進伏訖。絢奉進湯劑。上進御。上曰。鄭澤孚供辭。何如。國榮曰。供辭殊甚模糊矣。上曰。予於此等處。不欲索言。而非但供辭之不成說。問目亦不成說矣。國榮曰。還給供辭。使之更捧。似好矣。上曰。將欲下敎矣。國榮曰。今日次對。雖以無時急稟定事。入頉稟。而月六賓對。近多闕次之時。此實有欠於勤政之意。誠可悶矣。臣意則雖無廟謨之緊急者。頗接諸臣。講究爲治之道。似有所益矣。上曰。卿言果是矣。予意亦如此。而且有下詢者。將欲以明日來會之意下敎矣。上曰。推考房承旨入侍。出榻敎仍命退。諸臣以次出。
정조 2년
戊戌六月三十日初更四點。上御誠正閣。推考房承旨入侍時。右副承旨李在學。假注書李集斗。記事官徐龍輔金勉柱。以次進伏訖。上命書傳敎曰。今日次對。意謂來會。無端頉稟。且多下詢事。次對明日爲之。以鄭澤孚口招供辭。命書傳敎曰。此等處。予不欲索言。而問目與供辭。俱不成樣。還給。上曰。明禮門邊廣智營。未知何營字內。而宮墻分排。或有文蹟乎。注書出去知入。賤臣承命出問。未及還奏。而承史退出。
정조 2년
李在學啓曰。大司憲趙時俊呈辭。執義兪彦鏶在外。掌令金鍾厚在外。尹弼秉傳旨未下。持平李敬一疏批未下。李殷模傳旨未下。以監察茶時之意。敢啓。傳曰。知道。
정조 2년
傳于徐有防曰。右承旨與輪對官入侍。
정조 2년
傳于洪國榮曰。副提調。持加減心腎湯。入侍。
정조 2년
李鎭衡。以司饔院官員。以監膳提調意啓曰。鷹師貢人等。連日呼訴。內供上生雉當此草樹茂密之時。家養已盡。獵捉無路。逐日供上。將未免生死之境。斯速入啓變通云。此時獵雉之難。誠如所訴。在前如此之時。亦有活雞參半代封之規。而莫重御供。自下不敢擅便。惶恐。敢啓。傳曰。依例代封。
정조 2년
徐有防。以兵曹言啓曰。卽接西所衛將牒報。則曜金門北邊宮墻一間半許頹落云。令紫門監爲先把子圍排。急速修築。而金虎門入直砲手十五名除出。限修築間。各別守直之意。敢啓。傳曰。知道。
정조 2년
又以兵曹言啓曰。卽接東所衛將牒報。則內司僕前面近處宮墻一間許。因雨頹落云。令紫門監爲先把子圍排。急速修築。而弘化門入直砲手十名除出。限修築間。各別守直之意。敢啓。傳曰。知道。
정조 2년
又以兵曹言啓曰。卽接建禮堂守直內官牒報。則集春門東邊宮墻一間許。因雨頹落云。西所衛將牒報。則明禮門北邊宮墻三間許。因雨頹落云。令紫門監爲先把子圍排。急速修築。而集春門入直砲手十名除出。西營入直禁衛軍二十名除出。限修築間。各別守直之意。敢啓。傳曰。知道。
정조 2년
沈有鎭。以兵曹言啓曰。卽接建禮堂守直內官牒報。則春雲門東邊宮墻二間許。因雨頹落云。令紫門監爲先把子圍排。急速修築。而集春營入直砲手十五名除出。限修築間。各別守直之意。敢啓。傳曰。知道。
정조 2년
又以禁衛營言啓曰。因兵曹草記。本營字內明禮門北邊宮墻三間許頹落處。把守定送。而西營入直軍二十名。前因兵曹草記。已爲除出把守矣。所餘不多。宮墻外巡邏。難以推移。以出番鄕軍二十名定送。限修築間。使之晝夜輪回守直之意。敢啓。傳曰。知道。
정조 2년
又以訓鍊都監言啓曰。因兵曹草記。集春門東邊宮墻頹圮兩處。集春營入直砲手三十名除出。守直事。允下矣。集春營入直砲手五十名內。三十名除出。則餘存只是二十名。宮墻外宿衛。事體至重。砲手二十名。依例添入。畢築後還罷之意。敢啓。傳曰。知道。
정조 2년
領議政金尙喆箚曰。伏以。仰承慈敎。冊嬪禮成。無疆景福。爲聖人祝。仍念臣前後陳懇於筵席。凡幾遭矣。口誦退休之言。身冒盤礴之嫌。跡涉要君。罪重不誠。每一思之。自不覺顔忸怩而心不寧。噫。無才德可取。其孰如臣。受國恩罔極。亦孰如臣。自聖明聽政之初。至于今四年之間。所畀者丞弼之任。所責者民國之憂。化日方昇。雖際淸明之世運。不幸多經艱險之會。而以臣不才。當此時處此職。幸而獲免大戾。是誰之賜。天地庇覆之德。父母顧復之恩。未足以喩。此不知從古君臣之際。得此者幾人。臣亦人耳。銘心鏤奸。豈無殫竭願忠之誠。而文質無當。望實無素。未曾出一謀措一事。久帶上相之號。徒糜太倉之廩。回顧茫然。是何人也。自欺欺天。罪莫大焉。噫。人臣事君。雖未能成就事功。禆補謨猷。筋力趨走。猶或自效其萬一。而今臣犬馬之齒。居然迫七旬矣。精神之消落。而健忘忒甚。視聽之昏耗。而酬接漸艱。重以膈痰成痼。咳咯無常。胃土受病。飮啖全廢。朝夕飯飱。不過爲三數匙。衰氣難敵。月與歲異。每經一番公故。輒作數日呻頓。此實家人之所深憂。臣心之所自危。而年位之亢極如此。疾病之侵尋又如此。忽忽芒芒。不知顚仆之當在何時。則猶且不計性命。知進而不知退者。寧有是哉。只緣臣性未弛緩。體不肥大。動作起居。不甚難重。外面見之。姑不至奄奄有癃廢形。雖以日月之明。猶未及盡燭臣實狀。每有精力不甚衰之敎。滿心惶媿。置身無地。若使臣。鞠躬盡瘁。有可以圖報不世之寵渥。則唯當生死向前。何惜此螻蟻之命哉。誠以點檢平生。旣無襪線之補。撫念餘年。有何桑楡之收。貪榮戀祿。只爲淸朝之鄙夫。孤恩負德。難免聖世之罪人。噫。古人論人臣去就之節。有曰苟無大過。善退其身。臣未嘗不有味乎斯言。而抱玆糾結。尙此遲徊者。時未得間耳。顧今慶禮連過。而朝野無事。鼎席旣備。而國事有恃。於是乎臣亦可以言私矣。前左揆之陳情。以其親老也。今臣之陳情。以其身老也。情有輕重。義無彼此。而均是殿下之臣也。以聖上一視之仁。其何一許而一靳也。噫。難逢者時。未至者年。以不忍便訣之心。雖未敢直請致仕名目。區區至願。如解本兼諸任。使之瞻依觚稜。歌詠聖化。優游散秩。以了餘生。則從今至死之年。皆我聖主賜。而至若國事之有下問必對。有所懷必陳。固何關乎時原任也。參前倚衡。自量已熟。釋負一念。寤寐如結。不得請。則將不得止。卽文求志。腔血如丹。是豈臣一毫便身而然哉。儻蒙聖明。察臣情之決難强迫。念國體之不容相持。亟降恩兪。以卒終始生成之澤。則生隕死結。當如何報之也。賓對有命。固宜竭蹶趨造。上而仰體勤勵之聖意。下而申暴必遞之苦懇。而臣於近日暑雨驅策之餘。素患痰眩之症。挾感添發。胸腹牽痛。神思迷瞀。見方身委床席。服藥調治。欲起還仆。竟無以自力。瘝曠之罪。尤無所逃。伏乞重降威譴。以彰其慢。使具僚警。而私分安焉。答曰。省箚具悉卿懇。卿之此擧。何爲而發也。從前筵席。卿有所奏。予以卿若此。當躬往同來爲敎矣。庶幾卿諒予心。忽此陳懇。出於所料之外。莫非予不能孚卿之致。而卿之言私於此時。亦豈所望於平昔者乎。實有慨然於卿也。顧今國事殷憂多端。廈氈靡寧。而卿以倚仗之元輔。先思休退之計。眞所謂無中生有。益使世道泮渙。重爲之咄咄也。卿雖以不得請不敢止爲言。而予亦以決不許三字爲意。卿須安心。勿復控辭。卽起視事焉。仍傳曰。此批答。遣史官。傳諭于領議政。
정조 2년
戊戌閏六月初一日卯時。上御誠正閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。國榮曰。夜間聖體。若何。上曰。一樣矣。上命讀領議政金尙喆箚子。上曰。領相之遽欲辭免者。豈不可怪乎。國榮曰。領相之欲釋重負。其在私計。則不是異事。而此時元輔。決不可遽然許副矣。上曰。前後筵席。屢有下敎。而今又如是。可謂不諒之甚矣。將以決不許三字爲批。而以領相之引入。左右相亦不入來。國事豈不可悶乎。國榮曰。首揆旣引入。則左右相之不入來。勢似固然矣。上曰。此則然矣。國榮曰。潦雨連日。宮城到處頹圮。入直軍兵之分排把守。將有不足之慮矣。上曰。然矣。而御營軍兵之不爲分排於把守。何故也。國榮曰。似是前例。而其在均其勞逸之義。御營軍兵之獨不分排。誠亦可怪矣。上曰。三軍門分把字內。各自宿衛。則御營軍兵。似無異同矣。國榮曰。聖敎誠然。令兵曹及今釐正。似好矣。上曰。先問其委折後。可以處之矣。上命退。諸臣以次出。
정조 2년
戊戌閏六月初一日巳時。上御熙政堂。輪對官入侍時。右承旨徐有防。假注書李集斗。記事官徐龍輔金勉柱。輪對官西氷庫別提李成玉。典設司別檢宋日休。尙瑞院副直長徐重修。司圃署別提邊㶷。宗親府典簿兪彦肅。以次進伏訖。上命輪對官次第進前。成玉進前。上下詢職姓名及職掌。成玉曰。職掌氷丁矣。上曰。遺在幾何。成玉曰。遺在一萬二千三百丁矣。上命退去。日休進前。上下詢職姓名及職掌。日休曰。職掌遮日揮帳矣。上曰。誰之族乎。日休曰。故宰臣宋秀衡之族孫矣。上命退去。重修進前。上下詢職姓名及職掌。重修曰。職掌御寶及馬牌矣。上曰。誰之至親。有防曰。故判書徐宗伋之從孫矣。上曰。文工。何如。而不廢科業耶。有防曰。文字有餘。而着實觀科矣。上命退去。㶷進前。上下詢職姓名及履歷職掌。㶷曰。職掌蔬菜眞西果。而履歷。天文學敎授遷轉矣。上命退去。彦肅進前。上下詢職姓名及職掌。彦肅曰。職掌接待宗室公翁主矣。上曰。與兪彦鉉爲幾寸。彦肅曰。故判書彦述之四寸矣。所懷則俱無可奏矣。上命輪對官先退。上曰。俄者下詢。廣智營。其果都監字內云耶。有防曰。俄問兵曹。而未及知來矣。上曰。集春營廣智營東營西營入直軍兵。御營二百名。訓禁兩營各一百名。而及其分排把守之際。御營初不分授字內。實未可曉也。當初把守分排之時。必無如此不均之理。承旨出去。詳問更稟。可也。仍命書傳敎曰。同是軍兵。則固當均其勞逸。況今設置各營。分把字內。各自守衛。則又當定其界限。別其處所。而觀此兵曹宮城把守分排記及草記。極其無義。且御營軍兵。闕外入直之數。倍於他營軍兵。至於二百餘名之多。則初不分授字內。尤未可曉。而亦非今日兵曹之過。雖不致責。見今潦雨。宮城頹圮。陸續登聞之時。不可不及此釐正。該房承旨。以此意。問其委折於兵曹及御營廳以啓。訖。承史以次退出。
정조 2년
戊戌閏六月初一日戌時。上御誠正閣。藥房副提調。持湯劑入侍時。副提調洪國榮。假注書李兢淵。記事官徐龍輔金勉柱。醫官慶絢。以次進伏訖。絢奉進湯劑。上進御。上命讀兵曹把守分排草記。上曰。三營軍分排。可謂均平矣。國榮曰。然矣。自今以後。則三營軍兵。可無疊役之患獨漏之弊矣。上曰。潦雨久未開霽。實有傷農之慮。誠可悶矣。國榮曰。然矣。非但有傷農可慮。當此窮夏。潦雨支離。蔀屋生涯。想多艱難。書所云夏暑雨。小民唯日怨咨者。可見古聖王不忘蔀屋之艱難也。廈殿之上。每念此等事。則豈有逸豫自安之心乎。上曰。卿言好矣。人君。不忘小民之艱難。然後庶有懷保之實效矣。上曰。領相造朝之前。左右相亦不可出仕耶。國榮曰。左右相。似當觀領相去就而出仕。敦勉領相。期於速出。似好矣。上曰。古有修城焚火司。而中間革罷。何故也。國榮曰。事在久遠。臣等未知其故也。上曰。在古設置。亦有意義。到今雖不可復設。而合於濬川司。差出都廳一人。以爲修擧之地。似好。卿意。則何如。國榮曰。此果好矣。而官制沿革。恐不可輕易爲之。爛加商量而處之。似宜矣。上曰。然矣。仍命退。諸臣以次出。
정조 2년
備忘記。凡有大事。當修告儀。而況予孤露。豈可以已行替告。不卽躬展誠禮於密邇廟宇乎。咫尺之地。亦無勞軍役民之弊。明日當自日瞻門。以小輿詣景慕宮展拜。該房知悉。
정조 2년
備忘記。時序推遷。拜還先王之陵者。倐已經春徂夏。顧予追遠之誠。當作何等懷抱乎。昨於眞殿。躬薦時食。兼告禮成。瞻仰黻冕。如聞如覿。慨廓靡逮。不覺哽咽失聲也。況又宵夢拜歡。恰若平昔。嗚呼。孺慕無處可展。而見今潦雨多日。念及喬陵象設。益切憧憧之思。禮房承旨。馳詣元陵。奉審後。年前新築水道。亦爲看審以來。
정조 2년
傳于沈有鎭曰。右承旨。右副承旨入侍。
정조 2년
傳于沈有鎭曰。明日百官行禮。除之。
정조 2년
傳于李在學曰。禁府開坐。今日爲之。
정조 2년
傳于沈有鎭曰。禮房承旨。奉審時。局內諸陵。一體奉審以來。
정조 2년
又傳于曰。明日當自明政殿弘化門。分付禮曹。
정조 2년
又傳于曰。嘉禮時。王大妃殿惠慶宮內人。前例賞格木參同布參同。廂庫入之。
정조 2년
兵曹口傳政事。以金履素李瀁。爲副摠管。
정조 2년
傳于李在學曰。文兼宣傳官未差之代。卽爲口傳擬入。以爲各差備備員之地事。分付。
정조 2년
兵曹口傳政事。以洪和輔趙鳳逵爲宣傳官。南鶴聞李泰永爲文兼宣傳官。
정조 2년
以司諫李重馥。正言宋銓。掌令尹弼秉。持平李殷模。牌不進罷職傳旨。傳于李在學曰。只推。
정조 2년
傳于李在學曰。宮城頹圮。至於數十間之多。其在重宿衛之道。極爲疎虞。不可以把子排圍而止。各營大將。親審後。另加堅遮事。分付。
정조 2년
徐有防啓曰。明日大駕詣景慕宮後。王大妃殿惠慶宮問安。何承旨進去乎。敢稟。傳曰。同副承旨進去。分付。
정조 2년
傳于李在學曰。何時下敎。而供辭與前無異云。金吾諸堂。一竝從重推考。期於直招。而若不直招。則當加刑取服。勿爲修啓。直爲施威草記事。分付。
정조 2년
徐有防啓曰。同是軍兵。則固當均其勞逸。況今設置各營。分把字內。各自宿衛。則又當定其界限。別其處所。而觀此兵曹宮城分排記及草記。極其無義。且御營軍兵闕外入直之數。倍於他營軍兵。至於二百餘名之多。則初不分授字內。尤未可曉。而亦非今日兵曹之過。雖不致責。見今潦雨。宮城頹圮。陸續登聞之時。不可不及此釐正。該房承旨。以此意問其委折於兵曹及御營廳以啓事。命下矣。問于兵曹。則以爲御營廳。只有分授字內。而不以本營軍兵。把守於頹落處者。蓋是流來舊規。而溯考最遠康熙年間謄錄。則當初把守分排時。凡有宮城頹落。皆以都監內外入直砲手。磨鍊把守。至於禁御兩營。初不分排。中間因特敎。自敦化門東邊。至內農圃。以西營入直禁衛軍除出把守。其後仍爲前例。又自明禮門北邊。至拱北門。以西營軍除出把守者。似是大報壇設築以後規例也。至於御營廳。則初不分排。又無特敎。故自初至今。元無把守之例云云。問于御營廳。則以爲本營分授字內。自丹鳳門東邊。至東營水門。而字內頹落處。把守一節。惟在兵曹知委。而兵曹之當初分排。本營不入。故自前元無除出把守之例云矣。敢啓。傳曰。知道。
정조 2년
傳于李鎭衡曰。奉審承旨入侍。
정조 2년
李鎭衡。以司饔院官員。以監膳提調意言啓曰。今日各殿各宮所封供上中。司圃署西果。體小色淡。不得捧上。使之改備封進。則貢人等。以爲節序差早。潦水漲溢。萬無體大好品貿得之路云。事勢雖如此。莫重供上。闕供未安。未及成熟體小者。不得已捧入。其在重御供之道。誠極可駭。當該進排官員。從重推考。該吏。令攸司科治。何如。傳曰。向者申飭。不過薦獻之差晩。非謂進供之過時也。至於西果捧上。雖知弊不些。而意謂未及封進。姑不下敎矣。西果則姑爲停封。差待數日。成熟後封進。不稟封進之都薛里中官金景佑。從重推考。該官吏論罪事。無可論矣。
정조 2년
徐有防。以兵曹言啓曰。依下敎。宮城把守訓鍊都監禁衛營御營廳。內外營入直軍兵。分排改磨鍊節目書入。依此定式擧行之意。分付各軍門。何如。傳曰。允。觀此釐正節目。甚爲均一。自此訓禁軍兵。可無疊役之弊。御營軍兵。亦無獨漏之嘆。依此擧行。可也。
정조 2년
又以兵曹言啓曰。宮墻把守軍兵。三軍門分授節目。旣已改磨鍊書入。頹垣處把守軍名數。一間八名。二間十名。三四間十五名。五六間以上二十名。若過十餘間。則自本曹。加數把定之意。草記後擧行事。判下矣。丹鳳門東邊宮墻頹圮三處內。一處三間。一處四間。一處五間。西營入直禁衛軍各二十名把守。內司僕前面一間。弘化門入直砲手十名把守矣。今旣分屬御營廳。東營入直御營軍。依定數除出。丹鳳門東邊頹圮三間四間兩處。各十五名替代。五間頹圮處。二十名替代。內司僕前面一間頹圮處。八名替代。合計五十八名。除出把守。前把守軍兵。還爲入直於各其本處。景秋門南邊兩處各一間。金虎門入直砲手各十名把守。集春門東邊一間。集春營入直砲手十名把守處。各減二名。春雲門東邊二間。集春門入直砲手十五名。曜金門北邊一間半。金虎門入直砲手十五名把守處。各減五名。集春門東邊三間。集春營入直砲手二十名把守。明禮門北邊三間。西營入直。禁衛軍二十名把守處。各減五名。各還本處入直之意。分付各軍門。何如。傳曰。允。
정조 2년
又以訓鍊都監言啓曰。因兵曹草記。春雲門東邊宮墻二間許頹落處。集春營軍十五名除出守直事。允下矣。集春營入直軍。纔已添入。而十五名。今又除出。則餘存只是二十五名矣。宮墻外宿衛。事體甚重。砲手十五名。更爲添入。畢築後還罷之意。敢啓。傳曰。知道。
정조 2년
又以禁衛營言啓曰。三軍門分授宮城字內。自兵曹。改磨鍊節目入啓。允下矣。丹鳳門東邊宮墻。旣已移屬他軍門。本營前日定送三處把守軍六十名。自今日撤罷之意。敢啓。傳曰。知道。
정조 2년
沈有鎭。以訓鍊都監言啓曰。宮墻頹圮處把守。自兵曹。改磨鍊草記。允下矣。內司僕前面把守弘化門軍十名。與御營廳東營軍替代。景秋門南邊兩處把守金虎門軍各十名內。各減二名。曜金門北邊把守金虎門軍十五名內。減五名。集春門東邊把守集春營軍十名內。減二名。春雲門東邊把守集春營軍十五名內。減五名。集春門東邊把守集春營軍二十名內。減五名。還爲入直於各其本處之意。敢啓。傳曰。知道。
정조 2년
又以御營廳言啓曰。本廳分授丹鳳門東邊宮墻頹圮三處。內司僕前面宮墻頹圮一處。東營入直軍五十八名除出。四處分排。替代把守事。自兵曹草記矣。東營入直鄕軍五十八名除出。畢築間。晝夜輪回守直之意。敢啓。傳曰。知道。
정조 2년
戊戌閏六月初二日未時。上御誠正閣。都承旨入侍時。行都承旨洪國榮。假注書李兢淵。記事官林錫喆金勉柱。以次進伏訖。國榮曰。夜間聖體。若何。上曰。一樣矣。上曰。今番嘉禮。雖已替告。而密邇之地。不可無躬展誠禮之擧。俄有明日景慕宮展拜之命矣。國榮曰。伏見備忘。其在誠禮。宜卽有展拜之擧矣。上曰。明日動駕時。把守軍兵。何以爲之乎。國榮曰。把守軍兵。則不可解出。故隨駕軍兵。將有不足之慮矣。上曰。以出直軍兵。充數於把守之數。好矣。國榮曰。動駕時。不可無本兵之長。而兵判尙今引入。申飭行公。似好矣。上曰。兵判。以宣薦事。爲撕捱乎。國榮曰。然矣。而兵判之退送其薦記。雖是謬例。不過一次退送。而其後屢次紛紜。皆是宣傳官輩之所爲云。向日令訓將。問奏之敎。似涉過中矣。上曰。卿言果是。當有下敎矣。國榮曰。動駕時宣傳官。亦似苟艱矣。上曰。當今差出矣。上曰。昨宵夢拜先大王。侍側周旋。怳若平昔。覺來不勝愴感之忱矣。國榮曰。羹墻之慕。發於宵寐而然矣。仰想殿下寓慕之道。惟在於踐位行禮。益盡繼述之孝也。上曰。卿言是矣。仍命退。諸臣以次出。
정조 2년
閏六月初二日未時。上御熙政堂。右承旨右副承旨入侍時。右承旨徐有防。右副承旨李在學。假注書李集斗。記事官徐龍輔金勉柱。以次進伏訖。上曰。兵判之引義。反涉顚倒矣。向旣一出。今又引入。事甚無謂。今則有何自引之端乎。有防曰。聖敎誠然矣。仍命書傳敎曰。宣薦事。始詳聞委折。則兵判之退送。只一次。而其後屢次紛紜。皆宣傳官輩所爲。然成薦之後。襲用謬例。雖涉未安。而今此引入。以令訓將問奏委折之致云。更思之。事體有不然者。大司馬苟有罪。予當處分。何必使武將。參涉兵判事乎。況訓將伊日所奏。專事周遮。設使問奏。豈有明白之理乎。其時筵中下敎勿施。今則兵判。無可引之端。日前傳敎。旣示飭意。況今動駕在明。兵曹判書李徽之。其令申飭行公。上命注書。持傳敎出去。分付。賤臣出來傳命。卽入直奏。有防。以生疎請推考。上曰。勿推。上命書傳敎曰。參薦宣傳官。拿處現告。已削職汰去者。勿捧傳旨。上曰。注書出去。與宣傳官一員偕入。賤臣。承命出來。與宣傳官具純。偕入進伏。上曰。明日動駕時。多入差備。而宣傳官皆勘罪。方在現告中。文兼今有幾人。而金履正。尙帶文兼耶。有防曰。金履正。遞已久矣。上下詢具純曰。差備幾何。而文兼今果誰存而誰遞耶。純曰。差備。當入六員。而文兼只有鄭志儉沈豐之金憙三人。其餘窠。今皆有闕矣。上曰。文兼。未必不爲傳命。今日差出。然後明日可塡差備矣。承旨出去。今日內口傳差出之意。分付兵曹。仍命書傳敎曰。動駕在明。宣傳官汰去之代。卽令該曹口傳擇差。又命書傳敎曰。今番宣薦。可謂駭怪。參薦宣傳官。一竝拿問處之。詳問其自二至四。自四至十五。自十五至十九委折。而其中發論與主張者。已汰去人外。其令自首。捧供以聞。又命書傳敎曰。明日各差備宣傳官。無以分排。拿處宣傳官。皆令今日開坐。趁卽取供以入。上命退。宣傳官先退。承史以次退出。
정조 2년
戊戌閏六月初二日戌時。上御誠正閣。藥房副提調。持湯劑入侍時。副提調洪國榮。假注書李兢淵。記事官徐龍輔金勉柱。醫官慶絢。以次進。絢奉進湯劑。上進御。上曰。宮墻頹圮處。果皆堅遮否。國榮曰。臣等依下敎。詳細看審。另加申飭。俾無疎虞之慮矣。上曰。今日雨意。又未開霽。將有傷農之慮。而立秋之前。姑難爲祈晴之擧。誠可悶矣。國榮曰。一雨支離。果非細憂。而立秋前。設行禜祭。已有前例。姑觀數日。若不快霽。則勢將爲祈晴之擧矣。上曰。旣有已例。則勢將觀勢設行矣。上曰。明日動駕時。宣傳官之數。猶爲不足。而文兼亦是宣傳官。故使之塡差差備矣。國榮曰。差備旣不足。則以文兼差之。亦似無妨矣。上命退。諸臣以次出。
정조 2년
閏六月初二日二更一點。上御誠正閣。奉審承旨入侍時。左副承旨李鎭衡。假注書李集斗。記事官徐龍輔金勉柱。以次進伏訖。上曰。奉審。則元陵及諸陵。皆無頉否。鎭衡曰。元陵先爲奉審。則陵上殿內。皆得無頉。看審水道。別無頉處。而諸陵次第奉審。則顯陵丁字閣雨漏三處。碑閣雨漏一處。王后陵上曲墻。卯乙方頹圮一間餘。徽陵丁字閣雨漏三處。碑閣雨漏一處。崇陵丁字閣雨漏三處。惠陵丁字閣雨漏一處。春舌上雜像及瓦子十餘張。頹落破碎。碑閣雨漏一處。其餘諸陵。皆無頉處矣。上曰。各陵入直。皆實官乎。鎭衡曰。入直皆是實官矣。上曰。元陵陵官。今誰入直。而姓名云何。鎭衡曰。就直是參奉。而姓名忘未記憶也。上曰。奉審去來。見其沿路雨水。何如。鎭衡曰。高處不墊。低處或沈。而姑不大段傷穀而爲害處矣。上曰。野水方漲。橋梁必浮。何能過涉。鎭衡曰。川有越軍艱辛渡涉矣。上曰。昨雨連注。今明若不霽。恐有成川浦落之慮。問諸百姓。而穀不甚傷云耶。言念民事。錦玉靡安矣。鎭衡曰。問于百姓。則以爲姑無沈水敗穀之患。而前頭天若小雨。庶望有秋云矣。上曰。雨若不來。爲民幸也。雨尙不止。誠可悶然矣。仍命退。承史以次退出。
정조 2년
行都承旨洪國榮藥院直。行左承旨鄭民始病。右承旨徐有防坐直。左副承旨李鎭衡坐直。右副承旨李在學坐。同副承旨沈有鎭坐。注書柳孟養病鄭東浚病。假注書李兢淵藥院直李集斗仕直。事變假注書林雲喆仕。
정조 2년
大駕。詣景慕宮入齋室後。政院玉堂藥房口傳問安。答曰。知道。
정조 2년
李在學啓曰。合辭方張之時。兩司無詣臺之員。除在外疏批未下外。未肅拜呈告人員。倂卽牌招。何如。傳曰。允。
정조 2년
又啓曰。大司憲趙時俊牌不進。執義兪彦鏶在外。掌令金鍾厚在外。尹弼秉牌不進。持平李敬一疏批未下。李殷模牌不進。以監察茶時之意。敢啓。傳曰。知道。
정조 2년
徐有防啓曰。今日動駕時。不可無本兵之長。而兵曹判書李徽之。昨日飭敎之下。不爲進參。卽爲牌招。何如。無批答
정조 2년
傳于徐有防曰。諸司預備。
정조 2년
除有防啓曰。事變假注書林雲喆。身病猝重。勢難察任。今姑改差。何如。傳曰。允。
정조 2년
林雲喆改差。代李萬榮爲事變假注書。
정조 2년
傳于李鎭衡曰。廳注書。馳詣實錄廳。進不進。摘奸以來。
정조 2년
傳于徐有防曰。左副承旨入侍。
정조 2년
李鎭衡。以禮曹言啓曰。卽接宗廟署所報。則連日大雨之餘。宗廟西邊內墻五間許頹圮。南神門西邊內墻。一間許。半面剝落云。纔已內墻頹圮。旣行慰安之餘。又有此頹圮。殊極驚慮。此與他處有頉差異。同是西邊內墻。連行慰安。至爲未安。圍排等事。卽爲設排。前日有頉處修改時。同爲擧行。兼告事由。何如。傳曰。允。望祭兼告。
정조 2년
徐有防。以兵曹言啓曰。今日申時量。有一放逸馬。突入丹鳳門。直過建陽門。近仗軍士等。逐出宣仁門外云。聞甚驚駭。守門軍卒。不能禁突入之狀。誠極痛惋。爲先從重決棍。當該守門將全震郁。常時不能檢飭之失。亦不可無懲。從重推考。馬主之不能制馬之罪。亦令攸司査出科治。何如。傳曰。允。
정조 2년
李在學。以刑曹言啓曰。因兵曹啓辭。放逸馬突入丹鳳門。馬主不能制馬之罪。令攸司科治事。命下矣。馬主崔鎭一。所當考律科罪。而係是出身。移義禁府處之。何如。傳曰。允。
정조 2년
領議政金尙喆箚曰。伏以臣。披瀝肝血。冒瀆聰聽。竊庶幾赫日普照。微無不燭。上穹閔覆。物無不遂。及伏奉聖批。不惟未蒙允兪。一紙百有餘言。誨責諄諄。至有慨然咄咄之敎。奉讀未竟。自不覺惶汗浹背。況且聖旨中。有若臣不體不敢聞之筵敎。無中生有。爲此言私之計者然。爲人臣負此罪。誠死有餘誅矣。噫。如臣無所短長。不足有無者。偏荷不世之遇。久據匪分之職。聖恩曲庇。上旣不斥退。人心善恕。下亦不驅去。臣獨何心。公然飾辭矯讓於積歲淟涊之餘。白首垂死之時也。誠以首輔任重。不可以固有也。精力日衰。不可以强策也。噫。立朝四十餘年。逶迤三事。又爲十有三年。而年今迫七旬矣。此乃古來名碩所未多得。則以臣無才無德。綿力薄祚。初豈夢想之所期哉。盈虛消息。天道常理。進退存亡。聖人明戒。有愛臣者。莫不曰何所猷爲。尙今不去。雖不愛臣者。亦曰夫夫也。相職亦太支離。世之公議。居可見矣。而臣猶從他譏笑。一味恬然。殆若中書一席。非臣莫可。則是眞不識人間有羞恥事者。臣於日昨筵中。以區區咫尺之守。有所成說於君父之前。今若感激恩敎。怵迫嚴命。弁髦初計。二三其心。則臣子道理。寧有是哉。臣固無似。問其職。則大官也。大官去就之得失。最關朝廷之卑尊。臣雖未能發謀出慮。少補一初之政。亦何忍緣臣擧措之猖狂。累聖上淸明之治也。今臣乞免。非欲不先不後。强聒於此時。連値國家多事。得間無路。一月二月。以至于今。而自來號籲之非出飾讓。日月之明。庶有所俯燭矣。顧今聖志益奮。宵旰不懈。殷憂多端之敎。世道泮渙之慮。三復聖諭。寸忱倍激。對颺相須。責在丞弼。而以臣引伏之身。徒益瘝曠之罪。論其辜負。合被大何。玆不得不更此申籲。儻蒙聖明。亟賜處分。重勘臣罪。則非臣之幸。實國事之幸也。臣方訟罪俟命之不暇。而至若四字非常之敎。當日筵中。臣旣有卽席仰奏。今又何發之批旨。駭人聽而損國體也。私心之驚惶罔措。猶屬餘事。其於如綸如綍之義。虧傷聖德。非細故也。惟願亟卽收還焉。無任悚蹙祈叩之至。取進止。答曰。省箚具悉卿懇。卿箚再到。請懇逾摯。予若有一分副卿懇之意。則亦何必强作文具。若是相持乎。以卿之箚語。當反復于卿矣。卿有疾恙否。有情勢否。無是數者。直以卿年紀之晩。暮爲辭巽之端矣。又以卿相職之久居爲推讓之辭。而卿年紀未臻懸車入社之時矣。相職乃是委任責成之地矣。況卿筋力强壯。剖決無滯。此不獨予所明知。亦豈非僚相之皆以爲不及者乎。予之倚卿。顧何如。而卿之不諒予心。若是邁邁。屢箚而不知止。予之昔所慨咄者。今益不能無恨嘆也。國事之叢脞。猶屬第二件事。所愧予之誠意。不能感卿矣。收還四字云云。卿言雖然。而予旣設言於卿。卿亦承聞於予。而不回初志。至於斯極。其收還與否。惟在卿之畢竟去就如何。予何必多誥。卿須安心勿辭。卽起視事。毋孤此望。仍傳曰。此批答。遣入侍注書。傳諭于領議政。仍傳筵敎。
정조 2년
獻納金東淵疏曰。伏以祔禮已過。縟儀荐擧。慨廓之餘。慶忭惟均。仍伏念臣於臺地。卽是已試蔑效之地。而納言除旨。忽下於待罪松都經歷之日。臣聞命驚惶。俄始來伏城外。而顧今誅討未行。神人久鬱。此時任言責者。卽宜竭蹶祗肅。碎首叫閽。以冀回天。而臣母今年恰滿八耋。臣之移職後。母行先臣而發。將還木川鄕廬。卽接中路所報。老母宿病。冒潦作行。挾暑添劇。上滯下泄。神息凜綴。旅店無醫。促臣來省。臣之未得隨病母作行者。沐浴爲重。情理反輕。擬待一謝恩命。仍討必討之賊。陳情請歸計矣。今聞母病急報。方寸煎灼。咫尺修門。末由入肅。玆捉短章。忙尋前路。跡涉徑情。罪大虧分。伏乞聖明。治臣擅行之罪。削臣所叨之職。以便救護。以昭法紀。不勝幸甚。臣方急於歸護。情理煼迫。心神飛越。而事係目下大義理。不容泯默。略此附陳焉。臣在松都之日。連接邸報。三司諸臣。於前啓請討之外。以妖逆必誅之義。合辭力請。而前後聖批。苟非不允二字。只是意有在一句而已。天聽愈邈。群情轉激。臣每讀邸紙。中心憂憤。而當斷不斷。亦不能無憾於天地之大也。今居可言之地。情私所迫。不得詣臺。只以數行草率之語。敢請諸臣未得請之事。徒增惶猥。何望孚格。而有懷不陳。當言終默。亦豈曰臣分也哉。噫嘻。鄭妻之至妖極兇。爲諸賊根柢者。明義一部。載之詳矣。合辭所論。言之盡矣。臣豈有別般新語。而王法至重。私恩爲輕。巨魁未誅。諸孼罔懲。宗國之憂。止泊無所。上下之間。情志莫通。一國萬口。莫不曰此賊不戮。則國不國臣不臣。而殿下一向容貸。不思赫然之斷。擧朝遑遑。景色愁痛。臣愚死罪。不識殿下何爲而徒循小不忍之私。久屈人得誅之法耶。今日之居三司者。無疏則已。有疏則以妖賊必討之義。瀝肝而陳之。苦口而爭之。泛論而看之。則似同文具。隱憂而思之。則實係安危。伏願殿下。奮發乾斷。亟賜處分。至於合啓中諸賊之罪犯罔赦者。亦宜次第施法。以安宗社。以洩輿情焉。臣無任屛營祈懇之至。答曰。省疏具悉。所陳。予意豈無意也。爾其勿辭。救護母病。
정조 2년
大司諫李敬養疏曰。伏以大禮順成。景祿攸始。臣民慶忭。曷有其極。臣百無肖似。偏蒙洪造。前後踐歷。罔非踰分。今此諫長之任。尤何嘗彷彿於臣身。而祗緣沐浴之義。根於秉彝。辭巽之章。恐涉飾讓。初牌卽膺。鎭日仰瀆。庶冀乾斷之廓揮。少效臣分之萬一。微誠未格。天聽愈邈。徊徨焦迫。日甚一日。及登前席。全昧周旋。府啓未了。院啓徑發。臣之醜拙。於是乎畢露矣。其所做錯。大關臺體。聖度包容。雖不卽加之罪。去就一節。更無可論。退伏屢日。恭竢物議。迺者憲府處置。反以出仕爲請。未知何爲而然也。旣謂之生疎。又從以請出。生疎二字。臣實甘受。非敢自解。而臺閣之任。不輕而重。則決不可以生疎之人處之也。明矣。臣所以慙赧訝惑。不敢以處置之請出。晏然爲進身之計者也。以此以彼。義在必遞。玆敢略暴衷懇。伏乞聖明。亟許鐫改。以嚴臺體。以安微分焉。臣於乞免之章。不宜贅及。而事在目下。不容泯默。噫。見今天討久靳。義理愈晦。人心叵測。事變層出。至於鄭澤孚而極矣。凡係逆獄干連之類。惟恐斥遠之不嚴者。卽人之常情。命卜。是逆禶家奴。則又豈尋常干連之比。而乃衣食之任使之。引而自昵。視若家奴。其心所在。萬萬陰慘。堂箚設鞫之請。雖未蒙允。今旣拿囚。則其和應情節。亦不可不問於命卜。臣謂命卜。亟令設鞫嚴問。期於得情。斷不可已。答曰。省疏具悉。命卜事。當商量處分。爾其勿辭。從速察職。
정조 2년
持平李敬一疏曰。伏以鄭妻窮凶極惡之罪。必誅罔赦之狀。前後臺啓。臚列已盡。合辭請對。公議可見。毋容臣之張皇拙辭。聖明之洞燭。必無餘蘊。雖使臣。決海罄竹。亦復何加。第臣竊有所慨然于中者。向者諸臺之削版也。謂其當此大義理。强引微嫌。不念懲討之重也。伏覩伊時傳敎。明白痛快。旣知諸臣所秉執之議。不出於私而出於公。不爲其家而純乎國。則其所處分。宜若無俟乎群下之更聒。而今已踰月。徒見故紙之謄傳。未聞兪音之誕降。然則殿下之所以責諸臺之罪。明必討之義者。果安在哉。日復一日。國綱漸解。輿情愈渝。前日之明目張瞻者。今焉解體而緩聲。義理之漸晦。懲討之不嚴。恐不可徒責於諸臣之不誠也。臣之所大懼而深憂者。不在於討逆之不誠。而乃在於上下之不相孚格也。儻殿下。念及於此。則不待臣辭之畢。而必有以赫然奮發。廓揮乾斷矣。夫然後。如龜柱相福之巨慝大憝。瑩中宗集之黨惡護逆者。惟當次第誅鋤。明正典刑。少洩神人之憤。昭揭春秋之義。則一部明義錄。方可以永有辭於千秋後世。豈不尤光於四罪之舜德哉。臣之職名。適在此際。揆以義分。所當卽日肅命。詣臺力請。而臣於昨冬。忝叨臺端。重被諫長之斥。不少恕諒。疑其避事。罪大罰輕。雖蒙聖度之包容。猶切私分之惶蹙。迄今追思。愧汗浹背。噫。事君之道。貴在無陰。臣有衷私。豈敢畏罪泯默乎。蓋合啓中人。有與臣戚分甚近者。雖無在法應避之規。前此如臣情勢者。或荷聖恩之曲副。故臣之妄意。援以爲例。恐無害於敦俗之新化。格外之私。雖不敢明言顯引。戴罪逋命者。良有以也。人見不同。或以爲罪。臣亦甘心而無辭。然區區偏滯之見。反復思量。不可以人言。有所變改於前後之除。玆敢干冒鈇鉞。猥陳衷懇。伏乞聖慈天地父母。亟令選部。鐫改臣職名。因下臣司敗。治臣逋慢之罪。以肅朝綱。千萬幸甚。答曰。省疏具悉。所陳當留意。爾其勿辭察職。
정조 2년
正言宋銓疏曰。伏以嘉禮順成。篤慶攸基。臣民忭祝。曷有其極。臣於臺職。夫豈有復叨之勢哉。臣之頃忝憲司也。當言不言。駁論四至。譴罷之請。慨然之斥。前後相續。非止一再。臣誠反身慙恧。無地自容。噫。深夜咫尺之地。仰感揮涕之敎。莫效一辭之爭執。自歸臺體之壞墮。臣罪臣實自知。人言亦云太恕。不料聖度天大。譴罰不加。而又於數月之間。忽伏承諫省除名。臣惝怳感激。莫曉誤恩之至此也。顧今三司齊聲之討。不可一日暫緩。則此時何暇爲逡巡自引之計。而第臣旣犯含默之科。重被司直之論。則其於人責之任。固不可冒叨也。決矣。天牌累臨。承膺無路。一直違傲。未蒙例勘。縮伏虛縻。已至多日。私心惶蹙。當復如何。玆不得不略控危懇。仰瀆崇嚴。伏乞聖明。諒臣情勢之決難更冒。察臣職事之不容再誤。亟命鐫削。俾莫重合辭。得以備員爭執焉。嗚呼。目今痼弊。無過於每事因循。應文備數。而至於懲討大義。亦未免爲循例應文之歸。豈不大可寒心哉。此專由於群下之誠未仰格。而在聖朝五用之典。亦有欠於眞實底道也。始也合辭之請。豈容逾日相持。而居然閱歲經年。便作尋常底物事。臺臣以傳啓爲例套。聖批以不允爲例答。凡事久則翫。翫則狃。狃而自不免爲應文備數之歸。此必然之勢也。夫國賊不可以終貸。輿憤不可以終鬱。迺者三司之日詣臺次。累啓力討者。蓋出於不得請不得退之義。則事體比前尤爲重大。此足以警動宸聽。亟行天討。而一日二日。猶復遷就。今已閱月。汔無着落。間因諸臺之有故作輟。又復無常。是又將拖度時日。循例應文。復若前者之爲而已哉。許多三司之臣。一會齊籲。擧措甚大。而終歸於應文備數。則果成何許國體。何許事面。凡厥前啓中。許多諸賊其皆一一延拖。只成臺閣應文之具。則懲討之典。何時可了。淸明之治。何日可期乎。臣竊痛之。伏願亟揮乾斷。卽降處分。俾懲討行而大義伸焉。噫。方今公私匱乏之時。正宜節財惜費。導民勤儉。而近者都下之遊衍大過。各司員役及貢市閑良之徒。鎭日風樂。務相夸勝。一場之費。或至於三四萬錢之多。當此三年遏密之餘。朝野幸而無事。閭巷之酣歌宴樂。不害爲治平氣像。而亦不悖於先王節勞佚之政。但十産之財。只博一日之樂。一民之惰。足致十口之飢。則比諸唐民之戒康。無已汰乎。臣謂分付有司。禁其汰甚。節其流放。俾無耗財惰業之弊焉。答曰。省疏具悉。爾疏首論俗弊事。可謂切中矣。轉移之策。惟在君人當自勵也。末端吏民之酣歌燕飮事。當三載遏密之餘。谷飮巷歌。不害爲賁飾之一道。而其爲糜財惰業。弊又不貲。噫。漢法雖尙寬大。三人以上無故飮酒者罰金。故以賜酺爲惠澤。令得群飮。史必書之。以示重其事罕其慶之意。此無他。蓋欲使民務本尙儉也。矧今旱澇連歲。民無恒産之時。尤當節而不至於流也。然若如爾言。命法司設禁防之。則奸吏。幸此機。竝與民土缶釃酒而禁之。必至騷擾而後已。得無幾於反貽民害乎。予則。以爲禁其汰濫。可也。此則疏中旣言各司吏胥之亦然。有此疏批之後。司各有長。似當操切。不近於雜亂也。苟如是。則民亦豈不觀感乎。爾其勿辭。從速察職。
정조 2년
戊戌閏六月初三日卯時。上御誠正閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。國榮曰。夜間聖體。若何。上曰。一樣矣。國榮曰。今日雨勢。頗有快霽之意。誠幸矣。上曰。然矣。國榮曰。今日侍衛。兵判不爲入來矣。上曰。昨日下敎。旣已開釋無餘。有何更引之端乎。國榮曰。一番牌招。則似當入來矣。上曰。兵曹判書李徽之牌招。出榻敎上曰。侍衛整齊事。分付。仍命退。諸臣以次出。
정조 2년
閏六月初三日卯時。上詣景慕宮擧動入侍時。行都承旨洪國榮。右承旨徐有防。左副承旨李鎭衡。右副承旨李在學。同副承旨沈有鎭。假注書李兢淵李集斗。記事官徐龍輔金勉柱。侍立。上具翼善冠袞龍袍。乘輿出賓陽門。由日瞻門詣景慕宮。上曰。兵曹判書李徽之牌招。出榻敎上曰。副摠管金履素。先隨駕後謝恩。駕前下敎降輿入齋室。小頃。上詣宮庭板位上。展拜訖。入殿內奉審。還詣齋室。上曰。守奉官誰歟。守僕進前曰。朴淳明李廷烈矣。上命侍衛諸臣少退。上曰。諸司預備。上乘輿。出日瞻門還宮時。上曰。訓將。解嚴後。入侍于明政殿。日瞻門外治道植木時。監董將校。亦爲待令。上詣至明政殿駐輿。訓將具善復進前。上曰。修治道路後。予未見矣。今始見之。道傍丘陵。隨處塡補。左右樹木。遍植茂密。卿之隨事勤董。推此可知。予庸嘉尙。特賜鹿皮一令。卿其親受。董役將校二人。亦各長弓一張賜給。上曰。訓鍊大將具善復入侍。大鹿皮一令親授。駕前下敎善復曰。聖敎及此。不勝惶感矣。上曰。林木叢密。而反害於長養。枝葉之繁茂者。略加剪除。待秋更爲移植。好矣。善復曰。當如聖敎爲之矣。上命善復退出。上曰。此後動駕時。無論乘輿乘輦。鼓吹依例待令。而以輦輿升降。樂亦作止之意。禮房承旨。分付樂院。以爲定式。可也。仍爲還宮。侍衛諸臣退去。
정조 2년
閏六月初三日酉時。上御誠正閣。右承旨入侍時。右承旨徐有防。假注書李集斗。記事官徐龍輔金勉柱。以次進伏訖。上命書領議政金尙喆箚子批答及正言宋銓疏批訖。上命注書。使之傳諭于領議政金尙喆。又下筵敎曰。非不知與之偕來。而姑下疏批之意。傳于領議政。且問其去就之如何。卽爲回奏。賤臣聽筵敎。受下批。卽爲退出。承史以次退出。
정조 2년
戊戌閏六月初三日酉時。上御誠正閣。左副承旨入侍時。左副承旨李鎭衡。假注書李兢淵。記事官徐龍輔金勉柱。以次進伏訖。上曰。禁堂聯名疏中。有違格例者。而循例捧入。何故也。鎭衡曰。臣等未及覺察。輕先捧入。致有還給之命。臣以坐直下位。難免不察之失。惶恐待罪矣。上曰。勿待罪。可也。上命書大司諫李敬養。獻納金東淵。持平李敬一疏批。上曰。宋銓之疏。盛言閭巷遊衍之弊。其言。何如。鎭衡曰。游衍之弊。雖或有之。而臺言則似過矣。上曰。遏密之餘。小民之游衍。不是異事。而樂極而至於流。則其弊亦大。其所禁之。亦易爲小民之弊。是可悶矣。鎭衡曰。聖敎誠然矣。上曰。漢時。有三人以上會飮者。罰金之律。此可見禁游衍之意矣。鎭衡曰。然矣。漢文帝。每以酒醴之糜穀。有禁酒之詔矣。上命退。諸臣以次出。
정조 2년
戊戌閏六月初三日戌時。上御誠正閣。藥房副提調。持湯劑入侍時。副提調洪國榮。假注書李兢淵。記事官徐龍輔金勉柱。醫官慶絢。以次進伏訖。絢奉進湯劑。上進御。上曰。領相之連爲陳箚。無意造朝。豈不可悶乎。國榮曰。然矣。因領相之引入。賓對有命。未免停止。言念國事。誠甚可悶也。上曰。領相之如是辭巽。可謂無中生有也。將欲更爲敦勉。期於出仕矣。國榮曰。自上另加敦勉。則似不敢更爲辭免之計矣。上曰。禁堂之疏。何如。國榮曰。該房固有所據。而禁堂之言。亦有所據。然臣意。則皆未免過中矣。上曰。然矣。上曰。以宋銓之疏觀之。近來遊衍之弊太過。閭巷糜財之患。誠非細憂。而其所禁制。亦不無貽弊小民之慮。何以則好耶。國榮曰。三載遏密之餘。閭巷之欲宣壹鬱。不是異事。而禁制之際。易爲擾民之端。誠如聖敎。臺疏批旨。誠允當矣。上命退。諸臣以次出。
정조 2년
行都承旨洪國榮藥院直。行左承旨鄭民始病。右承旨徐有防坐。左副承旨李鎭衡坐直。右副承旨李在學病。同副承旨沈有鎭坐直。注書柳孟養病鄭東浚病。假注書李兢淵藥院直李集斗仕直。事變假注書林雲喆仕。
정조 2년
藥房都提調臣徐命善。提調臣具允鈺。同副承旨臣沈有鎭啓曰。庚炎轉甚。伏未審此時。聖體。若何。臣等率諸御醫。趁早入診。詳察聖候爲宜。王大妃殿氣候。何如。惠慶宮氣候。何如。中宮殿氣候。何如。淑昌宮氣候。何如。臣等不任區區憂慮。敢來問安。竝此仰稟。答曰。知道。王大妃殿惠慶宮中宮殿淑昌宮氣候一樣矣。下敎日入侍。宜矣。王大妃殿惠慶宮中宮殿。藥房口傳問安。答曰。知道。淑昌宮。藥房口傳問安。答曰。知悉。
정조 2년
徐有防啓曰。合辭方張之時。兩司無詣臺之員。除在外傳旨未下外。未肅拜呈告人員。竝卽牌招。何如。傳曰。允。
정조 2년
又啓曰。右副承旨李在學。今日不爲仕進。卽爲牌招。何如。傳曰。允。
정조 2년
又啓曰。大司憲趙時俊牌不進。執義兪彦鏶在外。掌令金鍾厚在外。尹弼秉牌不進。持平李敬一李殷模牌不進。今日以監察茶時之意。敢啓。傳曰。知道。
정조 2년
李萬榮在外。代李百亨爲事變假注書。
정조 2년
傳于李鎭衡曰。左相入侍。
정조 2년
以大司諫李敬養。持平李敬一牌不進罷職傳旨。傳于李鎭衡曰。只推。
정조 2년
李鎭衡。以禮曹意啓曰。卽接宗廟署所報。則宗廟正殿南邊內墻二間許。永寧殿西南隅內墻一間許。亦爲頹圮云。纔以內墻頹圮。旣行慰安之餘。連有此頹圮。極爲驚慮。同是內墻有頉。而連行慰安。至爲未安。圍排等事。卽爲設排。今十六日內墻修改時。一體擧行。何如。傳曰。允。
정조 2년
徐有防。以兵曹意啓曰。宮城之完不完。專在於蓋瓦。而今此頹圮之多者。實由不善修葺之致。其在愼重之道。不宜疎忽。已頹圮處。則各營自當改築。其他蓋瓦破傷及墻垣缺落處。令該曹另飭該監。待晴卽爲一一修改之意。分付。何如。傳曰。允。
정조 2년
又以兵曹意啓曰。卽接南所衛將牒報。則金虎門南邊宮墻一間許。因雨頹落云。令紫門監爲先以堅實把子。各別圍排。急速修築。而金虎門入直砲手八名除出。限修築間。嚴加守直之意。敢啓。傳曰。知道。
정조 2년
又以義禁意啓曰。刑曹啓辭內。放逸馬突入丹鳳門。馬主崔鎭一。所當考律科罪。而係是出身。移本府處之事。允下矣。崔鎭一。卽爲拿囚之意。敢啓。傳曰。知道。
정조 2년
沈有鎭。以義禁府意啓曰。罪人鄭澤孚。傳旨問目內辭意。各別嚴加盤問。不爲直招。故依下敎。直爲施威。更加究詰。則差任一款。依前以只出於信聽吏奴之言。而別無隱情。縷縷納供。多給衣食。密勿使喚等事。極口發明。而至以命卜與吏奴等處。行査覈實之意。一向抵賴。終不直招。其爲情狀。萬萬痛惡。施威之下。難以取服。刑推得情。何如。傳曰。鄭澤孚之罪人命卜。差除要任。厚資衣食之狀。不特前日下敎中及之。道臣亦以此至於狀聞之擧。而渠亦旣已不敢發明。至於和應情節。不加刑之前。決無直招之理。設令取服。何益之有。其心所在。已極駭悖。以此酌處。不害爲寬大之典。罪人鄭澤孚。絶島定配。
정조 2년
判義禁韓光會。知義禁鄭好仁。同義禁李𡊠李普行等疏曰。伏以臣等。再昨日。以鄭澤孚問目供辭之俱不成樣。至有給之之命。惶懍震越。靡所容措。齊會府下。恭俟處分。及承開坐之命。復出問目。又捧口招。而本府捧供之法。自有流來不易之規。初供若有還給之敎。而無更之命則初招。自歸勿施之科。故雖至再三取招之擧。不敢以更招擧行。一依初招例修啓。自是本府之格式。以此之故。昨日之捧供。以其次言之。雖是再招。而其實則以初供施行者也。然若其文字措辭。則問目與招辭。詳略淺深。前後各異。實非雷同。則修啓之後。若自喉院責以不捧直招之無異於初供。可也。直歸之於初無異同。則又非實狀。而該房之初不細檢。至於請推退却。誠非始料之所及也。顧臣等。愚迷謭劣。威不足以慴囚。明不足以察奸。至使罪人。不吐情節。固臣等之罪。然如或罪人頑忍抵賴。一招再招。雖至十招。終不輸款。則喉院。亦將一例退却耶。王府囚供。與該各司等閑文簿有異。罪人爰辭。本無見阻於喉院之規。而只緣臣等無似。創覩無前之事。以致後弊之無窮。實不勝慙恧訝惑之至。究厥所由。莫非臣溺職之失。而迺蒙聖度寬假。罰止問備。臣等聚首感頌。成命之下。不敢稽滯。雖不得不黽勉擧行。其何可仍因蹲冒。不思自處之道乎。玆敢相率齊籲。仰暴情實。伏乞聖慈。俯垂諒察。亟治臣等不職之罪。仍削臣等金吾之任。以嚴獄體。以昭法紀。千萬幸甚。臣等無任屛營祈懇之至。謹昧死以聞。右副承旨李在學疏曰。伏以臣猥以無似。濫蒙洪私。前後歷揚。罔非踰分。而銀臺寵擢。尤是夢想之外。只緣感激恩數。不敢例讓。黽勉供職。三朔于玆。觸事生疎。居常惶恧。卽見金吾諸堂之疏。則以再昨日該府啓目之稟請退却。詆斥備至。遣辭深重。臣於是誠不勝瞿然愧蹙之至。噫。當初還給之命。蓋因問目與供辭之俱不成樣。則議讞之地。固當明核發問。出納之際。亦宜詳審捧入。而及見再次修啓。則爰辭雖添一二段自明之語。而問目。則比初別無異同。殊非特敎還給之意。故臣之仰請退却。蓋以此也。而罪囚之輸款與否。本非喉院之所可知者。故至招該府之吏。有所言送。則臣意之在於問目而不在於供辭。可以知矣。今該堂之疏。則有若臣以該府之不捧直招爲咎者然。旣謂以創覩無前。又責以初不細檢。全沒退却之本意。反作聲罪欛柄。直歸臣於妄啓後弊之科。何其太不相諒也。臣則只見其別無異同。而該堂則謂以詳略各異。此則前後啓目本府。臣不必多辨。而苟如該堂之言。則臣亦何心。必請退却。故爲生梗乎。噫。金吾囚供。事體至嚴。不可以一句增減。臣雖愚迷。豈不知此。而至於該堂問目。亦不可請退云。則雖使今日發問如昨日。明日發問又如今日。在該房者。其將默無一言。惟事捧入而已耶。此臣之所未可曉也。雖然。臣年淺識蔑。動輒生疣。今玆譏斥。亦由自取。反躬慙恧。尙誰尤哉。揆以廉義。決不可晏然就職。玆敢隨牌祗詣。略暴情實。伏乞聖明。俯賜鑑諒。亟遞臣職以昭法紀。仍治臣罪。以安賤分。千萬幸甚。答金吾堂上及右副承旨疏曰。省疏具悉。俱有所據。辭皆太過。卿等勿辭察任。
정조 2년
戊戌閏六月初四日。兼春秋張顯慶。刑曹啓目。本曹所管慶尙道罪人放秩仍秩。依啓聞施行。而放秩中張軫仍配。稟秩中鄭者億別尹光郁李鶴棲洪永臣鞠命祿。仍秩中崔重贊朴以榮方聖裕金奉協金彦坤李景延金碩昌韓濟裕孫廷秀等。竝放送之意。分付道臣。何如。啓。傳曰。依允爲旀。徒流充軍勿限年等定配罪人盈德金陽春。蔚山奴三金。機張李挺耇。南海洪樂期。咸安金巴回。晉州崔春元。靈山楊奉億。南海朴大中朴用云。泗川朴得福。昆陽孫壽大。巨濟金光澤。梁山朴二石。熊川金春卜等段。罪或有輕重。而皆可參恕。放送爲良如敎。
정조 2년
戊戌閏六月初四日卯時。上御誠正閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。國榮曰。夜間聖體。若何。上曰。一樣矣。上曰。雨意尙未開霽。雖以畿營狀啓觀之。今番之雨。實是挽近所無云。豈不可悶乎。國榮曰。今番雨澤。湖中則猶有未洽處云。而大體言之。則雨澤可謂太過。今明內。若不開霽。則勢將設行禜祭矣。上曰。昨年憂旱。今年憂澇。年年之憂。將無可弭之時矣。國榮曰。此正古人所謂爲君難者也。然人君。若不以水旱爲憂。則敬畏之心漸解。而放肆之念易長。此亦可悶矣。上曰。領相又將陳箚云。其所處義。實無所據。誠爲慨然矣。國榮曰。領相之筋力精神。姑無難强之慮。其所引義。亦無必辭之端。三箚後。更爲敦勉。則豈可一向引入乎。上曰。鄭澤孚。將欲勘處定配。似好耶。國榮曰。渠之所供。旣不得發明。情狀雖可痛。而其在從寬之道。宜施竄配之典矣。上命書藥房批答。仍命退。諸臣以次出。
정조 2년
閏六月初四日申時。上御誠正閣。左議政入侍時。左議政徐命善。同副承旨沈有鎭。假注書李集斗。記事官徐龍輔金勉柱。以次進伏訖。命善曰。潦炎比酷。聖體。若何。上曰。一樣矣。上曰。領相事誠悶然矣。命善曰。目下無可引之端。而公然巽辭。未知所執之如何。而首揆之意。猶未可曉矣。上曰。甚可怪異也。命善曰。無端引入。一味巽讓。臣等除首揆於一邊。顧何敢獨自行公耶。上曰。有何義意而如是堅持耶。畢竟則或可以出乎。命善曰。再度聖批。誠懇敎切。更無餘意仰陳之辭。而今日巽章又到。得見箚語。則日前兩箚。情文俱到矣。今日之箚。可謂辭窮意竭矣。上曰。前者兩箚。文果善矣。命善曰。聖敎是矣。伏望更下敦勉之諭。以爲入來之道。似好矣。上曰。卿須出見領相。傳予此意。可也。命善曰。鄭澤孚事。出於常情之外。誠可怪也。上曰。欲爲酌處。何如。命善曰。渠之所供。太半吐實。苟非失性之人。豈其如是。且伏聞場監賈之任。頗有所利。故差出云。而其心所在。有不可測矣。其事雖涉訝惑。難以常情責之也。上曰。誠一怪物。不須更問。可用寬大之異。以何勘律。則可乎。遠地定配。果何如耶。命善曰。揆以罪犯。遠配猶輕。雖竄絶島。於渠幸矣。仍命書絶島定配之傳敎。命善曰。連雨不霽。祈晴祭。所當設行。而雨意似有開霽之漸。姑觀數日擧行。何如。上曰。然矣。仍命退。命善先退。上命書傳敎曰。廟社墻垣頹圮處。今番修築時。十分審愼。另加堅築之意。嚴飭該監。若有不堅固之弊。而執頉於奉審之時。則該監堂郞。難免重責。以此亦爲知委。又命書傳敎曰。校理林濟遠。仁川按覈御史差下。明日辭朝。又命書傳敎曰。明日社壇墻垣頹圮處。慰安祭。付齋官。勿以告祭。而汎忽塡差。淸齋與否。發遣郞廳摘奸後。回奏政院事。分付吏曹。上命退去。承史以次退出。